**איילת מרגלית** (נולדה ב-26 ביולי 1961) היא שחקנית ישראלית.

קורות חייה
----------

איילת מרגלית נולדה בקיבוץ גבים, ובהיותה בת שלוש עזבה עם הוריה את הקיבוץ והם עברו לתל אביב. אחרי 12 שנה בעיר השתקעה המשפחה במושב כפר הנגיד. מרגלית למדה בתיכון אזורי מקיף גבעת ברנר. עם שחרורה מצה"ל ולאחר טיול של שנתיים בחו"ל, החלה ללמוד משחק ב"הסטודיה" בהדרכת אמיר אוריין, אלי הוז ויצחק (בבי) נאמן. לימים הפכה "הסטודיה" ל"תיאטרון החדר" והוא שוכן באותו מקום עד היום, בניהולו של אמיר אוריין (2012). מרגלית למדה ושיחקה בתיאטרון החדר במשך שלוש שנים. במסגרת "תיאטרון החדר" ביצעה קבוצת השחקנים מיצגים חברתיים רבים. מרגלית השתתפה ב-1984 באירוע שחולל הד רב בשם: "ארוחת ערב – שיעור בהלכות שולחן ערוך". ההצגה שילבה טקסטים משולחן ערוך ומהמקורות, וכללה שחיטה כשרה של תרנגולת ובישולה במקום, כאשר הקהל התכבד בסוף ההצגה בתבשיל. המבצעים היו ארבע שחקניות ושחקן.

במקביל החלה איילת מרגלית בלימודי משחק בחוג לתיאטרון של אוניברסיטת תל אביב, שם למדה בהדרכת נולה צ'לטון, עדנה שביט, רם לוי ועוד. 
לקראת סוף לימודיה לוהקה ביחד עם עמוס לביא, להצגה "ציד העכברושים", מחזה לשני שחקנים, בתיאטרון החאן, (זאת הייתה הופעתה הראשונה על במה מקצועית). 
מחזות נוספים במסגרת האנסמבל של "החאן" בהם שיחקה מרגלית היו "האביב מתעורר" של פרנק ודקינד, בו גילמה את דמותן של מרתה (ילדה) וגברת ברגמן. אחר-כך בתפקיד מונה בהצגה "מי תהום" של הלל מיטלפונקט, לצידם של עמוס לביא, גיל פרנק, גילי בן-אוזיליו, איצ'ו אביטל ויעקב בנאי. היא שיחקה גם בהצגות "ינתי פרז", שכתב אלדד זיו וביימו זיו ועתי ציטרון; "נולדו אשמים" של ג'ורג' טבורי ועוד.

ב-1989 נסעה איילת מרגלית לניו יורק ולמדה במשך שנתיים בבית הספר לתיאטרון מחול "ADAPTORS"-movement theatre school. במקביל לקחה קורסים בכיתות משחק לשחקנים מקצועיים ב-H.B STUDIO, שם למדה אצל ויליאם היקי, ששיחק את הסבא, דון קוראדו פריצי, בסרט "הכבוד של פריצי". 
בתום מלחמת המפרץ שבה איילת מרגלית לישראל. עמית גזית מנהלו האמנותי של בית ליסין ליהק אותה להצגה "גפרורים" שהופיעה גם בפסטיבל עכו 1991. ההצגה פרי עטו של יאיר טריבלסקי ובבימויו של עמי דיין, עסקה בארבעה פועלים שפוטרו ממפעל, ומאיימים לשרוף את עצמם ואת המפעל אם לא יחזירו אותם לעבודה. לצידה של מרגלית שיחקו אורי גבריאלי, רונא דוד-טוטו וגל זייד. אחר-כך שבה לשחק בחאן בהצגות "עלילות עקביה", "האזור החופשי", "דון קישוט", "אהבת מוות" של ענת גוב, בבימויו של אלדד זיו "האם הטובה" ועוד.

היא השתתפה בהפקת "רומיאו ויוליה", קופרודוקציה של החאן ותיאטרון אל-קאסבה, בבימוים של ערן בניאל ופואד עווד. בקבוצת בית מונטאגיו שיחקו שחקנים פלסטינים ובקבוצת קאפולט שיחקו שחקנים יהודים. מרגלית גילמה את דמותה של ליידי קפולט, אמה של יוליה, בתפקיד מר קפולט שיחקו לסירוגין אלכס פלג ובוריס אחנוב; אורנה כץ הייתה יוליה; עליזה רוזן האומנת; ח'ליפה נאטור היה רומיאו; בהצגה שיחקו גם מוחמד בכרי ובסאם זועמוט. מרגלית עשתה עם ההצגה סבב הופעות בחו"ל: בפריז שבצרפת, בברגן שבנורווגיה, ובציריך שבשווייץ.

מרגלית שיחקה ב"זהב של שוטים" (1994), סדרת טלוויזיה דרום אפריקאית שעובדה לעברית ושודרה בערוץ המסחרי החדש 2. מרגלית גילמה בה את דמותה של גלי, אחד התפקידים הראשים, זמרת נוירוטית שאמה היא הסוכנת שלה ומנהלת את חייה.

בתיאטרון הפרינג' שיחקה מרגלית במחזה "הטיפול", עבור תפקידה בהצגה זו קיבלה את פרס השחקנית על-שם משה שטרנפלד מטעם תיאטרון הפרינג'.

מרגלית עזבה את עולם הבמה למשך שנתיים ועבדה במשרד פרסום, עם גיחות לפרסומות ותפקידי אורח קטנים. 

ב-1998 איילת מרגלית ביימה את ההצגה "פריחת ההדרים" לתיאטרונטו, הצגה שהוזמנה לפסטיבל הצגות יחיד בסופיה, בולגריה. כותב ההצגה ומבצעה היה אחיה אלון מרגלית. אירוע נוסף שמרגלית ביימה היה "בבושקה" - מופע תיאטרלי מוזיקלי על-פי ספרו הראשון של ערן בר-גיל, שהוצג במועדון הבארבי, בהשתתפותם של רונית רולנד ולהקתה, יולי הרגיל, אודי בן-משה, אילן פופקו ועוד

ב-1999 שיחקה מרגלית בסרט הטלוויזיה "איש משטרה", בבימויו של רם לוי. היא גילמה את דמותה של מושבניקית, אישה מוכה (שבעלה - מיכה סלקטר) המעורבת בתעלומת רצח במושב, מכרם ח'ורי שיחק את חוקר המשטרה.

ב-2000 נולדה לה ולבן זוגה בתם מיה.

ב-2003 היא שיחקה בסדרת הטלוויזיה "משחק החיים" בתפקיד נירה ברגר אשתו התככנית של מנהל התיאטרון שאול ברגר (דן תורן). 
ב-2004 שיחקה איילת מרגלית בטלנובלה החרדית "החצר", בתפקיד הרבנית שיינדל רוטנברג, אשתו של האדמו"ר, הרב עזריאל רוטנברג (עמוס לביא). ב"אהבה בשלכת" מרגלית הייתה בתפקיד בתו של האלמן שלמה אטיאס (יהודה ברקן) המתאהב ונישא לאלמנה (ליא קניג). 
היא שיחקה בסדרה "אלביס, רוזנטל והאישה המסתורית" (2006), גילמה את דמותה של לאה אבשלום, אמה של אסתי המכוערת (ריקי בליך) ואשתו לשעבר של אלביס (שייקה לוי). בסדרה "סימני שאלה" שיחקה מרגלית את אמה החרדית של שירה (גאלה קוגן), שיצאה בשאלה.
מרגלית שיחקה בסדרת המדע הבדיוני לילדים "האי" את דמותה של אסתר עיני, ראש המחתרת, ראש הממשלה, ומנהיגת הקיפרים, אימן של אנה (אפרת בן יעקב) וליבי (אביגיל הררי).

ב-2006 מרגלית הצטרפה לקבוצת "עניין מטריד", תיאטרון חברתי שהקים אחיה, אלון מרגלית, ביחד עם הקרימינולוגית הקלינית נטע יצחקי-טל. ההצגות בהן היא לוקחת חלק הן: "עניין מטריד" – עוסקת בהטרדה מינית ו"חקירה פרטית" הנוגעת ביחסי הורים-מתבגרים, אלכוהול, סמים, אינטרנט ופגיעה מינית.

בשנים 2011–2012 שיחקה בסדרת הטלוויזיה "אליפים", בה היא מגלמת את דמותה של חנה, מנהלת כפר הנוער "גנות".בנוסף שיחקה בסרט שמור על ילדתי לנשיים חרדיות לצד גיאה טארוב.

במקביל לעיסוקה במשחק, למדה עיסוי ורפלקסולוגיה במכללת רידמן, היא מוסמכת לטיפול ומטפלת.

תפקידים
-------

### בטלוויזיה

| סדרה/תוכנית | סוגה | ערוץ | במאי | תפקיד | שנים |
| --- | --- | --- | --- | --- | --- |
| מתים לרגע | סדרת דרמה מדע בדיוני על רפואה | הוט 3 | יואב פז דורון פז רוני ידור | ליאורה אנג'ל (אמא של דרור) | 2014 |
| בני ערובה |  |  |  | אשת ראש הממשלה | 2013 |
| המיוחדת | סדרת אקשן משטרתית | רשת, ערוץ 2 | עודד רסקין |  | 2012 |
| אליפים | סדרת דרמה לנוער | yes ערוץ הילדים | אורן שקדי | חנה - מנהלת הפנימייה | 2011 - 2013, במשך 3 עונות |
| סימני שאלה | סדרת דרמה | ערוץ 2 | אופיר בביוף | אמא של שירה | 2011 |
| האי | סדרת מדע בדיוני לנוער | HOT וערוץ הילדים | יוצר גיורא חמיצר, במאי עופר ויצמן | אסתר עיני,
בעונה 1 היא ראש הממשלה וראש המחתרת,
בעונה 3 היא מנהיגת הקיפרים. | 2010, במשך 2 עונות |
| גירושים נפלאים | סדרת דרמה | yes | עופר ויצמן | שופטת | 2009 |
| רמזור | סדרה קומית | ערוץ 2 | רני סער | שרית בן ישי | 2008 |
| המקום | סדרת דרמה | ערוץ 10 | יצחק שאולי | שחקנית עבר | 2008 |
| אלביס, רוזנטל והאישה המסתורית | סדרה קומית | ערוץ 2 | אבי כהן | לאה אבשלום, אמה של אסתי | 2006 |
| החצר | טלנובלה | ערוץ 10 ותכלת | אבי כהן | שיינדל רוטנברג | 2005-2003 |
| אהבה בשלכת | סדרת דרמה | ערוץ 1 | יוחנן ולר |  | 2004-2003 |
| משחק החיים | טלנובלה | HOT | יצחק שאולי | נירה ברגר | 2003 |
| פרנקו וספקטור | סדרת דרמה | ערוץ 2 ו-yes | עמליה מרגולין ויוסף פיצ'חדזה |  | 2002 |
| כנפיים | סדרת דרמה | ערוץ 1 | שמואל אימברמן | דפנה פלד | 2002 |
| 101 | סדרת דרמה | ערוץ 2 | חגי לוי | תפקיד אורח | 2002 |
| האישה באפור | סדרת דרמה | ערוץ 1 | יוחנן ולר וניסים דיין | חוקרת תאונות עבודה | 1999 |
| איש משטרה | דרמת טלוויזיה | ערוץ 3 | רם לוי |  | 1999 |
| כסף קטלני | סדרת דרמה | קשת ערוץ 2, ערוץ 3 | ערן ריקליס |  | 1996 |
| זהב של שוטים | טלנובלה | ערוץ 2 |  | גלי | 1994 |

### בקולנוע

| סרט | במאי | תפקיד | שנה |
| --- | --- | --- | --- |
| בננות | איתן פוקס | אמא של אסף | 2013 |
| הבועה | איתן פוקס | גברת טיפ | 2006 |

### בתיאטרון

| הצגה | תיאטרון | מחזאי | במאי | תפקיד | הצגת בכורה |
| --- | --- | --- | --- | --- | --- |
| חקירה פרטית | התיאטרון החברתי | אלון מרגלית ונטע יצחקי טל | אלון מרגלית | רב פקד אלה שמעוני | 2012 |
| עניין מטריד | התיאטרון החברתי | אלון מרגלית |  | שלי | 2012 |
| יונו והטווס | תיאטרון באר שבע | שון או'קייסי | רזי אמיתי | גברת טנקרד | 2002 |
| הטיפול | תיאטרון הפרינג' | מרטין קרימפ | פרידה רפאל | מפיקה | 1998, **פרס השחקנית תשנ"ח** |
| רומיאו ויוליה | קופרודוקציה של תיאטרון החאן ותיאטרון אל-קאסבה | ויליאם שייקספיר | ערן בניאל ופואד עווד | ליידי קפולט, אמה של יוליה | 1995-1994 |
| מוכרח להיות עוד משהו | תיאטרון החאן | רון הארט | ברברה פרידמן | די | 1995 |
| דון קישוט | תיאטרון החאן | מיכאיל בולגקוב | אנטון סמחוב |  | 1993 |
| האם הטובה | תיאטרון החאן | קרלו גולדוני | דה בוזיו | הדוכסית | 1993 |
| האזור החופשי | תיאטרון החאן | ז'אן קלוד גרמברג | ערן בניאל | לאה | 1992 |
| אהבת מוות | תיאטרון החאן | ענת גוב | אלדד זיו | בתפקיד רחל, חולה סופנית | 1992 |
| עלילות עקביה | תיאטרון החאן | יהודה בורלא | רוני ניניו | וידוצ'ה - אשת עקביה | 1992 |
| גפרורים | בית ליסין, הופיעה בפסטיבל עכו 1991 | יאיר טריבלסקי | עמי דיין | זהבה - שובתת במפעל | 1991 |
| ינתי פרזי | תיאטרון החאן | אלדד זיו | אלדד זיו ועתי ציטרון | קולאז' דמויות | 1988 |
| נולדו אשמים | תיאטרון החאן | ג'ורג' טבורי | מרטין פריד | ברגיטה בת של קצין נאצי | 1988 |
| מי תהום | תיאטרון החאן | הלל מיטלפונקט | עמית גזית | מונה | 1988 |
| האביב מתעורר | תיאטרון החאן | פרנק ודקינד | אסתר איזיביצקי | מרתה וגברת ברגמן | 1987 |
| ציד העכברושים | תיאטרון החאן | פיטר טוריני | דורית ירושלמי | היא | 1987 |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **איילת מרגלית** |

* שיינדל (איילת מרגלית), באתר וואלה ויוה, על הסדרה "החצר"
* חנה (איילת מרגלית), באתר יס וואלה, על הסדרה "אליפים"
* ערן בר-און, אסתי זקהיים ואיילת מרגלית ל"אליפים", באתר ynet‏, 1 בדצמבר 2010
* רינת גור-נחום, ראיון זוגי: בין שתי נשים, באתר ynet‏, 18 ביוני 2003

* איילת מרגלית, במסד הנתונים הקולנועיים IMDb (באנגלית)

* איילת מרגלית, באתר "אידיבי", מאגר הידע העברי לקולנוע ישראלי ועולמי

* איילת מרגלית, במסד הנתונים הקולנועיים KinoPoisk (ברוסית)